EUROPA-KOMMISSIONEN Bruxelles, den 17.6.2021 COM(2021) 326 final 2021/0158(NLE) Forslag til RÅDETS GENNEMFØRELSESAFGØRELSE om godkendelse af vurderingen af Danmarks genopretnings- og resiliensplan {SWD(2021) 154 final}



2021/0158 (NLE) Forslag til RÅDETS GENNEMFØRELSESAFGØRELSE om godkendelse af vurderingen af Danmarks genopretnings- og resiliensplan RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, under henvisning til Europa-Parlamentets og Rådets forordning (EU) 2021/241 af 12. februar 2021 om oprettelse af genopretnings- og resiliensfaciliteten, særlig artikel 20, under henvisning til forslag fra Europa-Kommissionen, og ud fra følgende betragtninger: (1)Covid-19-udbruddet har haft ødelæggende konsekvenser for Danmarks økonomi. I 2019 udgjorde Danmarks bruttonationalprodukt pr. indbygger (BNP pr. indbygger) 172 % af gennemsnittet for EU. Ifølge Kommissionens forårsprognose 2021 faldt Danmarks reale BNP med 2,7 % i 2020, mens det ventes at stige med 0,1 % i 2020 og 2021 samlet set. Forhold af mere varig karakter, som påvirker de økonomiske resultater på længere sigt, omfatter et velfungerende arbejdsmarked, en robust og eksportorienteret fremstillingssektor samt en veludviklet socialsektor. Selv om produktivitetsniveauet i den danske økonomi er blandt de højeste i EU, har produktivitetsvæksten været afdæmpet i en længere periode, navnlig i de dele af servicesektoren, der er orienteret mod hjemmemarkedet. I tider med demografiske og teknologiske forandringer er det stadig centralt for at skabe bæredygtig og inklusiv vækst i Danmark, at der sikres et udbud af arbejdskraft, og at manglen på arbejdskraft, især faglært arbejdskraft og IKT-specialister, afhjælpes. (2)Den 9. juli 2019 og den 20. juli 2020 rettede Rådet henstillinger til Danmark som led i det europæiske semester. Rådet henstillede navnlig, at Danmark skulle træffe alle nødvendige foranstaltninger til effektivt at imødegå pandemien, opnå en forsvarlig budgetstilling på mellemlang sigt, sikre en holdbar gæld og samtidig øge investeringerne. Det henstillede også, at Danmark skulle øge sundhedssystemets modstandsdygtighed. Det blev også henstillet til Danmark at fremrykke modne offentlige investeringsprojekter og tilskynde til private investeringer for at fremme den økonomiske genopretning. Rådet henstillede desuden til Danmark at målrette investeringer mod den grønne og den digitale omstilling, navnlig ren og effektiv produktion og anvendelse af energi, bæredygtig transport samt forskning og innovation, bl.a. med det formål at udvide innovationsgrundlaget. Endelig henstillede Rådet, at Danmark skulle øge effektiviteten af tilsynet med bekæmpelse af hvidvask og effektivt håndhæve reglerne for bekæmpelse af hvidvask. Kommissionen har vurderet fremskridtene med gennemførelsen af disse landespecifikke henstillinger på tidspunktet for indgivelsen af genopretnings- og resiliensplanen og har konstateret, at Danmark har gjort væsentlige fremskridt med henstillingen om at træffe alle nødvendige foranstaltninger til effektivt at imødegå pandemien, opnå en forsvarlig budgetstilling på mellemlang sigt, sikre en holdbar gæld og samtidig øge investeringerne. Danmark har gjort visse fremskridt med henstillingen om at øge sundhedssystemets modstandsdygtighed. Det samme gælder henstillingerne om at fremrykke modne offentlige investeringsprojekter og tilskynde til private investeringer for at fremme den økonomiske genopretning samt henstillingen om at målrette investeringer mod den grønne og den digitale omstilling, navnlig ren og effektiv produktion og anvendelse af energi, bæredygtig transport samt forskning og innovation. Der er gjort visse fremskridt med hensyn til målet om at udvide innovationsgrundlaget. Kommissionen finder, at Danmark har gjort visse fremskridt med hensyn til at øge effektiviteten af tilsynet med bekæmpelse af hvidvask og effektivt håndhæve reglerne for bekæmpelse af hvidvask. (3)Den 30. april 2021 indgav Danmark sin nationale genopretnings- og resiliensplan til Kommissionen i overensstemmelse med artikel 18, stk. 1, i forordning (EU) 2021/241. Det skete efter en høringsproces, der blev gennemført i overensstemmelse med de nationale retlige rammer, om som involverede lokale og regionale myndigheder, arbejdsmarkedets parter samt andre relevante interessenter. Det nationale ejerskab til genopretnings- og resiliensplanerne understøtter deres vellykkede gennemførelse og vedvarende virkning på nationalt plan og troværdigheden på europæisk plan. Kommissionen har i medfør af nævnte forordnings artikel 19 vurderet den danske genopretnings- og resiliensplans relevans, effektivitet, virkningsfuldhed og sammenhæng i overensstemmelse med vurderingskriterierne i bilag V til forordningen. (4)Genopretnings- og resiliensplanerne bør forfølge de overordnede mål for genopretnings- og resiliensfaciliteten, som er oprettet i henhold til forordning (EU) 2021/241, og for EU-genopretningsinstrumentet, som er oprettet i henhold til Rådets forordning (EU) 2020/2094, til støtte for genopretningen efter covid-19-krisen. De bør fremme Unionens økonomiske, sociale og territoriale samhørighed ved at bidrage til de seks søjler, der er nævnt i artikel 3 i forordning (EU) 2021/241. (5)Gennemførelsen af medlemsstaternes genopretnings- og resiliensplaner vil udgøre en koordineret investerings- og reformindsats i hele Unionen. Gennem en koordineret og samtidig gennemførelse af disse reformer og investeringer og gennemførelsen af grænseoverskridende projekter vil disse reformer og investeringer gensidigt styrke hinanden og skabe positive afsmittende virkninger i hele Unionen. Derfor vil ca. en tredjedel af facilitetens indvirkning på medlemsstaternes vækst og jobskabelse stamme fra afsmittende virkninger fra andre medlemsstater. Afbalanceret reaktion, som bidrager til de seks søjler (6)I overensstemmelse med artikel 19, stk. 3, litra a), og afsnit 2.1 i bilag V til forordning (EU) 2021/241 udgør Danmarks genopretnings- og resiliensplan i høj grad (A-rating) en omfattende og tilstrækkelig afbalanceret reaktion på den økonomiske og sociale situation og bidrager derved hensigtsmæssigt til alle seks søjler omhandlet i artikel 3 i forordning (EU) 2021/241 under hensyntagen til Danmarks specifikke udfordringer og finansielle tildeling. (7)I henhold til artikel 3 i forordning (EU) 2021/241 omfatter facilitetens anvendelsesområde politikområder af europæisk relevans struktureret i seks søjler: a) grøn omstilling, b) digital omstilling, c) intelligent, bæredygtig og inklusiv vækst, herunder økonomisk samhørighed, beskæftigelse, produktivitet, konkurrenceevne, forskning, udvikling og innovation, og et velfungerende indre marked med stærke SMV'er, d) social og territorial samhørighed, e) sundhed og økonomisk, social og institutionel resiliens, med henblik på bl.a. at øge kriseberedskab og krisehåndteringskapacitet, og f) politikker for den kommende generation, børn og unge, såsom uddannelse og færdigheder.

(8)Planen indeholder foranstaltninger, som bidrager til alle seks søjler, idet et betydeligt antal af komponenterne i planen dækker flere søjler på samme tid. En sådan fremgangsmåde bidrager til at sikre, at der tages behørigt hensyn til hver søjle på en sammenhængende måde. I lyset af de specifikke udfordringer, som Danmarks står over for, det særlige fokus på den grønne omstilling og på intelligent, bæredygtig og inklusiv vækst såvel som den overordnede vægtning på tværs af søjlerne anses planen i høj grad at udgøre en omfattende og tilstrækkeligt afbalanceret reaktion på den økonomiske og sociale situation. (9)Genopretnings- og resiliensplanen udgør en afbalanceret, sammenhængende og ambitiøs reaktion på Danmarks udfordringer og bidrager effektivt til at håndtere de centrale udfordringer, der knytter sig til genopretningen og den fremtidige modstandsdygtighed, navnlig den grønne og den digitale omstilling, samtidig med at biodiversiteten øges. Ved at stimulere til vækst og jobskabelse og styrke sundhedssystemet ventes den at støtte et mere modstandsdygtigt og sammenhængende samfund. (10)Planen har et stærkt fokus på den grønne omstilling, idet energi- og klimarelaterede foranstaltninger indgår i fem ud af syv komponenter. Foranstaltningerne omfatter gennemførelse af en grøn skattereform samt fremme af investeringer inden for energieffektivisering, bæredygtig vejtransport, bæredygtigt landbrug og grøn forskning og udvikling. I planen tages der fat om digitaliseringsudfordringer på forskellige områder, f.eks. fastlæggelsen af en ny national digitaliseringsstrategi, støtte til små og mellemstore virksomheders (SMV) investeringer i digitalisering, udvidelse af bredbåndsdækningen i landområder og videreførelse af digitaliseringen af sundhedssektoren. Generelle skatteordninger forventes at fremme hurtigere grønne, digitale og forsknings- og udviklingsrelaterede investeringer, mens den grønne skattereform ventes at fremskynde den grønne omstilling. (11)Alle de foranstaltninger, der understøtter planens komponenter, dækker i vid udstrækning politikker, som bidrager til intelligent, bæredygtig og inklusiv vækst, beskæftigelse, konkurrenceevne og et velfungerende indre marked. Planen har et solidt fokus på FoU, idet mere end 17 % af de samlede udgifter er øremærket til grønne FoU-projekter. Investeringer i FoU ventes at smitte positivt af på produktiviteten. De bygge- og anlægsprojekter, der er beskrevet i planen, forventes at støtte SMV'er og lokale arbejdspladser, mens støtteordningen for SMV'ers digitale omstilling forventes at hjælpe dem med at håndtere hindringer for investering og ibrugtage nye og avancerede teknologier og e-handelsløsninger. Udvidelsen af dækningen med højhastighedsbredbånd i landområder, hvor der hidtil ikke har været en sådan dækning, kan bringe nye SMV'er ind i den digitale økonomi. Håndtering af alle eller en betydelig del af de udfordringer, der er identificeret i de landespecifikke henstillinger (12)I overensstemmelse med artikel 19, stk. 3, litra b), og afsnit 2.2 i bilag V til forordning (EU) 2021/241 forventes genopretnings- og resiliensplanen at bidrage effektivt til at håndtere alle eller en betydelig del af de udfordringer (A-rating), der er identificeret i de relevante landespecifikke henstillinger, herunder finansielle aspekter heraf, som er rettet til den pågældende medlemsstat, eller udfordringer identificeret i andre relevante dokumenter, som Kommissionen vedtager officielt inden for rammerne af det europæiske semester. (13)Planen indeholder et omfattende sæt gensidigt forstærkende reformer og investeringer, der bidrager til effektivt at håndtere alle eller en betydelig del af de økonomiske og sociale udfordringer, som er skitseret i de landespecifikke henstillinger, Rådet rettede til Danmark som led i de det europæiske semester 2019 og 2020, navnlig med hensyn til energi- og klimarelaterede investeringer samt digitale investeringer, sundhedssystemets modstandsdygtighed samt forskning og udvikling. (14)Det centrale mål for planen er at fremskynde den grønne omstilling. Et vigtigt reformtiltag er den grønne skattereform. I første fase omfatter den grønne skattereform et øget skattefradrag for investeringer med henblik for at skabe et incitament for virksomhederne til at fremrykke grønne investeringer, som forventes at fremme gennemførelsen af reformen. I anden fase, fra og med 2023, hæves energiafgifterne, som vil blive rettet mod CO2-indholdet af fossil energi, hvilket vil skabe incitament til at bruge ren energi og reducere drivhusgasudledningerne. Derudover indeholder planen komponenter, der specifikt vedrører energieffektivisering af husholdninger, industrien og offentlige bygninger, fremme af bæredygtige transportløsninger og finansiering til grønne forsknings- og udviklingsprojekter. (15)Planen indeholder adskillige generelle og målrettede foranstaltninger til at fremme den digitale omstilling. Afskrivningsordningerne under den grønne skattereform ventes også at generere betydelige digitale investeringer. Målrettede støtteordninger bør støtte SMV'ernes digitaliseringsindsats og bidrage til at udvide bredbåndsdækningen til landområder, hvor der ikke hidtil har været dækning. Danmarks nye digitaliseringsstrategi ventes at indebære væsentlige reformer for yderligere at styrke digitaliseringen i den offentlige forvaltning — med fokus på interoperabilitet, hvilket vil give befolkningen og virksomhederne lettere adgang til den offentlige sektor. (16)Planen har et solidt fokus på FoU. Den indeholder finansiering til offentlig-private FoU-partnerskaber, der fokuserer på den grønne omstilling, samt til midlertidig forhøjelse af den generelle grænse for FoU-skattefradraget for at fremme sådanne investeringer. Disse foranstaltninger ventes endvidere at tilskynde flere virksomheder til at gennemføre FoU-aktiviteter, hvilket vil udvide innovationsgrundlaget. De grønne forskningspartnerskaber forventes at åbne nye muligheder for SMV'erne til at deltage i klimarelaterede FoU-aktiviteter og fremme udbredelsen af innovation. (17)Planen indeholder foranstaltninger, som ventes at øge sundhedssystemets modstandsdygtighed. Det omfatter infrastrukturstøtte og logistisk støtte til at garantere et lager af kritiske lægemidler samt krisehåndtering og overvågning af kritisk medicinsk udstyr. Øget digitalisering og brug af telemedicin kan sikre bedre og mere lige adgang til visse sundhedsydelser. Det covid-relaterede kliniske studie skal undersøge graden og varigheden af immunitet og søge at afdække, om der er forskel på vacciners effektivitet på tværs af befolkningsgrupper. (18)Henstillingerne vedrørende den umiddelbare finanspolitiske reaktion på pandemien kan anses for at falde uden for rammerne af Danmarks plan, skønt medlemsstaterne generelt har reageret hensigtsmæssigt og tilstrækkeligt på det umiddelbare behov for at støtte økonomien gennem finanspolitiske foranstaltninger i 2020 og 2021, i overensstemmelse med bestemmelserne i den generelle undtagelsesklausul. Bidrag til vækstpotentiale, jobskabelse og økonomisk, social og institutionel resiliens (19)I overensstemmelse med artikel 19, stk. 3, litra c), og afsnit 2.3 i bilag V til forordning (EU) 2021/241 forventes genopretnings- og resiliensplanen at have stor indvirkning (A-rating) med hensyn til at styrke medlemsstatens vækstpotentiale, jobskabelse og økonomiske, sociale og institutionelle resiliens, bidrage til gennemførelsen af den europæiske søjle for sociale rettigheder, herunder gennem fremme af politikker for børn og unge, og afbøde covid-19-krisens økonomiske og sociale indvirkning, hvorved den økonomiske, sociale og territoriale samhørighed og konvergens i Unionen styrkes. (20)Simuleringer foretaget af Kommissionens tjenestegrene viser, at planen kan øge Danmarks BNP med mellem 0,4 og 0,6 % frem mod 2024.Planen indeholder en ambitiøs pakke af reformer og investeringer til at håndtere landets udfordringer og styrke dets økonomiske, institutionelle og sociale resiliens. De foreslåede foranstaltninger ventes at løfte Danmarks konkurrenceevne og produktivitet ved at støtte investeringer og fremme FoU, innovation og digitalisering. Overordnet set ventes gennemførelsen af planen at bidrage positivt til væksten i BNP og i beskæftigelsen på kort sigt og at styrke den potentielle produktion på mellemlang og lang sigt. (21)Gennemførelsen af planen ventes at bidrage til at opretholde en høj grad af social samhørighed gennem øget beskæftigelse i landområderne og ved at udvide de digitale tjenester. De vigtigste bidrag til vækst og beskæftigelse ventes at hidrøre fra fremskyndelsen af grønne og digitale investeringer, bygningsrenoveringer med henblik på energieffektivisering, investeringer i bæredygtige transport- og landbrugssektorer samt forskning og udvikling. Gennemførelsen af planen forventes også at bidrage til social samhørighed gennem foranstaltninger, der er målrettet mod sårbare grupper. Takket være den positive indvirkning på beskæftigelsen ventes planen også at bidrage til en bedre integration af personer på kanten af arbejdsmarkedet, herunder personer med lavere uddannelsesniveau, arbejdstagere med indvandrerbaggrund og personer med handicap. En af foranstaltningerne i planen har til formål at give sårbare grupper bedre og mere lige adgang til sundhedspleje gennem telemedicin. (22)Gennemførelsen af planen ventes at yde et positivt bidrag til Danmarks økonomiske, institutionelle og sociale resiliens. Den økonomiske resiliens styrkes navnlig med afskrivningsordningerne i den grønne skattereform til støtte for virksomheder, navnlig SMV'er, samt de digitale og FoU-relaterede investeringer. Planen forventes at øge den institutionelle modstandsdygtighed gennem foranstaltninger relateret til digitaliseringen af sundhedssystemet og logistisk støtte og infrastrukturstøtte til kritisk medicinsk udstyr såvel som gennem de reformer og investeringer i den offentlige forvaltning, der påtænkes som led i den nye digitaliseringsstrategi. Den sociale resiliens skal styrkes gennem foranstaltninger, som tager sigte på at øge styrkelse af sundhedssystemets modstandsdygtighed eller bidrage til øget beskæftigelse. Foranstaltningerne vil bidrage til gennemførelsen af handlingsplanen for den europæiske søjle for sociale rettigheder, der blev godkendt på topmødet i Porto den 7. maj 2021, og forventes at bidrage til at forbedre indikatorværdierne i den sociale resultattavle. Princippet om ikke at gøre væsentlig skade (23)I overensstemmelse med artikel 19, stk. 3, litra d), og afsnit 2.4 i bilag V til forordning (EU) 2021/241 forventes genopretnings- og resiliensplanen at sikre, at ingen foranstaltning (A-rating) til gennemførelse af reformer og investeringsprojekter i genopretnings- og resiliensplanen gør væsentlig skade på miljømål som omhandlet i artikel 17 i Europa-Parlamentets og Rådets forordning (EU) 2020/852 (princippet om ikke at gøre væsentlig skade — DNSH-princippet). (24)Danmark har i overensstemmelse med Europa-Kommissionens tekniske vejledning (EUT C 58 af 18. februar 2021, s. 1) påvist, at landets plan ikke gør væsentlig skade på noget miljømål. Dette gælder navnlig også komponenten vedrørende energieffektivisering, som fokuserer på udskiftning af olie- og gasfyr med elektriske varmepumper. Det gælder også bæredygtig transport, idet der kun bør ydes støtte til nul- eller lavemissions mobile aktiver inden for rammerne af forordning (EU) 2021/241.

Bidrag til den grønne omstilling, herunder biodiversitet (25)I overensstemmelse med artikel 19, stk. 3, litra e), og afsnit 2.5 i bilag V til forordning (EU) 2021/241 indeholder genopretnings- og resiliensplanen foranstaltninger, der i høj grad (A-rating) bidrager til den grønne omstilling, herunder biodiversitet, eller til håndtering af de dermed forbundne udfordringer. Foranstaltningerne til støtte for klimamål omfatter et beløb, der svarer til 59 % af planens samlede tildeling, beregnet på grundlag af metoden i bilag VI til forordning (EU) 2021/241. I overensstemmelse med artikel 17 i forordning (EU) 2021/241 stemmer genopretnings- og resiliensplanen overens med oplysningerne i den nationale energi- og klimaplan for 2030. Det primære fokus for førstnævnte plan er at fremskynde den grønne omstilling. Foranstaltningerne i planen stemmer overens med Danmarks nationale energi- og klimaplan for 2021-2030 og rækker endog længere hvad angår ambitionsniveauet for energieffektiviseringer. De er også på linje med Danmarks overordnede målsætning om at reducere drivhusgasudledningerne med 70 % i 2030 i forhold til 1990 samt om at blive klimaneutral senest i 2050. (26)Det største reforminitiativ i planen er den grønne skattereform, som vil fremskynde grønne investeringer og forhøje energiafgifterne fra 2023 med henblik på at reducere drivhusgasudledningerne. Komponenten omfatter foranstaltninger til at øge energieffektiviteten i husholdninger, industrien og offentlige bygninger. Planen indeholder målrettede reformer og investeringer i transport- og landbrugssektorerne, som er de to sektorer i Danmark, der tegner sig for de største udledninger fra sektorer, der ikke er omfattet af emissionshandelssystemet. Komponenten "bæredygtig vejtransport" indeholder en reform med henblik på at ændre beskatningen og hæve skrotpræmien for ældre dieselbiler samt foranstaltninger til fremme af grøn transport og infrastruktur. Komponenten "grøn omstilling af landbruget og miljøet" indeholder en reform med henblik på udtagning af kulstofrig landbrugsjord til miljø- og klimaformål samt investeringer til bl.a. fremme af økologisk landbrug, innovation og oprensning af industrigrunde og forurenede grunde. (27)Opfyldelsen af Danmarks mål for reduktion af drivhusgasudledninger kræver ikke alene betydelige investeringer og reformer i hele økonomien, men også ny forskning og innovation. Komponenten "grøn forskning og udvikling" indeholder en midlertidig stigning i FoU-fradraget for alle virksomheder med henblik på at tilskynde til grøn innovation, mens de missionsbaserede FoU-partnerskaber vil fokusere på specifikke målsætninger om at afdække muligheder for reduktioner af drivhusgasudledningerne i den nærmeste fremtid. Et forskningsprojekt inden for CO2-opsamling og -lagring har til formål at undersøge muligheden for lagring af CO2 i udtømte olie- og gasfelter i Nordsøen, hvor der er mulighed for at lagre CO2 fra andre medlemsstater. Bidrag til den digitale omstilling (28)I overensstemmelse med artikel 19, stk. 3, litra f), og afsnit 2.6 i bilag V til forordning (EU) 2021/241 indeholder genopretnings- og resiliensplanen foranstaltninger, der i høj grad (A-rating) bidrager til den digitale omstilling eller til håndtering af de dermed forbundne udfordringer. Foranstaltningerne til støtte for de digitale mål tegner sig for 25 % af planens samlede tildeling, beregnet på grundlag af metoden i bilag VI til forordning (EU) 2021/241. (29)Planen indeholder investeringer i digitaliseringen af virksomheder med henblik på navnlig at styrke SMV'ernes stilling i det digitale indre marked. Derudover indeholder den foranstaltninger til at øge digitaliseringen af landets offentlige forvaltning med henblik på at imødekomme nye behov hos befolkningen og virksomhederne i forbindelse med deres interaktion med den offentlige forvaltning. For at fremskynde den økonomiske genopretning og tilskynde virksomhederne til at investere i moderne, grøn og digital teknologi i lyset af den øgede afgift på CO2-udledninger indeholder planen også en række bredere afgiftsordninger, som ventes at generere betydelige private investeringer i digital teknologi. Gennemførelsen af de foreslåede foranstaltninger forventes at bidrage væsentligt til den digitale omstilling. (30)For at håndtere de udfordringer, der følger af den digitale omstilling, bør den digitale strategi omfatte foranstaltninger til at udvikle digitale færdigheder. Endelig indeholder planen for at sikre større sammenhæng også investeringer i udrulningen af bredbånd med meget høj hastighed i landområderne. Gennemførelsen af de foreslåede foranstaltninger forventes at bidrage væsentligt til at håndtere de udfordringer, der følger af den digitale omstilling. Varig indvirkning (31)I overensstemmelse med artikel 19, stk. 3, litra g), og afsnit 2.7 i bilag V til forordning (EU) 2021/241 forventes genopretnings- og resiliensplanen i høj grad (A-rating) at få varig indvirkning på Danmark. (32)Gennemførelsen af de påtænkte reformer og investeringer forventes at bevirke varige strukturelle ændringer i økonomien. Forøgelsen af energiafgifterne ventes sammen med den efterfølgende indførelse af en standardafgift på drivhusgasudledninger at bidrage til at fremskynde den grønne omstilling af økonomien gennem en permanent reduktion af drivhusgasudledninger. Andre foranstaltninger og investeringer støtter målet om grøn omstilling på sammenhængende og effektiv vis, navnlig ved at målrette finansieringen mod sektorer med de største drivhusgasudledninger (dvs. transport og landbrug) og samtidig øge energieffektiviteten. (33)De centrale reformer i planen forventes at blive videreført også efter 2026. De ambitiøse FoU-projekter i planen kan få positiv og langvarig indvirkning på opfyldelsen af klimamålene, navnlig de projekter, der er rettet mod bedre CO2-opsamling og -lagring. Bedre systemer til forvaltning af kritiske forsyninger i sundhedssektoren skal bidrage til sektorens modstandsdygtighed på længere sigt. Investeringerne på det digitale område og gennemførelsen af digitaliseringsstrategien forventes at have varig indvirkning som følge af den hurtigere digitale omstilling af landets offentlige forvaltning og SMV'er. Planens varige indvirkning kan også øges gennem synergier mellem planen og andre programmer, herunder programmer finansieret af samhørighedsfondene. Overvågning og gennemførelse (34)I overensstemmelse med artikel 19, stk. 3, litra h), og afsnit 2,8 i bilag V til forordning (EU) 2021/241 er de ordninger, der er foreslået i genopretnings- og resiliensplanen, herunder den påtænkte tidsplan og de påtænkte milepæle og mål samt de dertil knyttede indikatorer, tilstrækkelige (A-rating) med hensyn til at sikre en effektiv overvågning og gennemførelse af genopretnings- og resiliensplanen. Ordningerne består af to kontrol- og revisionsniveauer: et på centralt plan, som supplerer de eksisterende kontrol- og revisionsmekanismer, og de gældende ordninger på decentralt plan. Finansministeriet er ansvarligt for koordineringen og for at sikre en forsvarlig og velfungerende revision og kontrol i forbindelse med gennemførelsen af genopretnings- og resiliensplanen i ressortministerierne. (35)Milepælene og målene er klare og realistiske, og de foreslåede indikatorer for disse milepæle er relevante, acceptable og holdbare. Milepælene og målene i Danmarks plan udgør et velegnet system til overvågning af planens gennemførelse. De verifikationsmekanismer, den dataindsamling og de ansvarsområder, som Danmark har beskrevet, er tilstrækkeligt robuste til på passende vis at begrunde udbetalingsanmodningerne, når milepælene og målene vurderes at være nået. De specifikke oplysninger, der skal indsamles fra projekterne, vedrører endelige modtagere/støttemodtagere, kontrahenter og underkontrahenter. Indsamlingen af disse oplysninger vil bidrage til at opnå viden om eventuelle risici, navnlig med hensyn til "koncentration" og "omdømme". (36)Milepæle og mål er også relevante for de foranstaltninger, der er støtteberettigede efter forordningens artikel 17, stk. 2. De fortsatte retsvirkninger fremgår af artikel 24, stk. 3, samt samme artikels stykke 2, som foreskriver, at sådanne foranstaltninger også skal være ledsaget af opfyldelsen af milepæle og mål for at begrunde en udbetalingsanmodning. (37)Medlemsstaterne bør sikre, at finansiel støtte fra faciliteten kommunikeres og anerkendes i overensstemmelse med artikel 34 i forordning (EU) 2021/241. Der kan anmodes om teknisk støtte gennem instrumentet for teknisk støtte med henblik på at bistå medlemsstaterne med gennemførelsen af deres plan. Omkostninger (38)I overensstemmelse med artikel 19, stk. 3, litra i), og afsnit 2.9 i bilag V til forordning (EU) 2021/241 er begrundelsen i planen for genopretnings- og resiliensplanens anslåede samlede omkostninger i moderat grad (B-rating) rimelig og plausibel, i overensstemmelse med princippet om omkostningseffektivitet og står mål med den forventede nationale økonomiske og sociale indvirkning. (39)Danmark har fremlagt udgiftsskøn for alle foranstaltningerne under planens syv komponenter. De giver et vist overblik over omkostningselementerne og omkostningsfaktorerne. I nogle tilfælde er de baseret på tilsvarende tidligere gennemførte politiske tiltag, forskning eller andre kilder. De største omkostningselementer er baseret på makroøkonomiske simuleringer. Nogle omkostningselementer ledsages af ufuldstændig dokumentation såsom kontrakter, enhedspriser eller antagelser.

(40)Danmark har fremlagt udgiftsskøn for alle investeringsforanstaltninger i genopretnings- og resiliensplanen. Skønnet over de omkostninger, der er forbundet med de generelle skatteforanstaltninger såsom afskrivningsordningerne inden for rammerne af den grønne skattereform og FoU-fradraget, er foretaget ved hjælp af modeller. For investeringer, hvor der allerede tidligere er indført lignende foranstaltninger, f.eks. energieffektiviseringsforanstaltninger eller støtte til digitalisering af SMV'er, er udgiftsskønnene meget detaljerede, og det har været muligt klart at identificere den anvendte metode. I forbindelse med reformer, f.eks. den nye digitaliseringsstrategi, eller nye foranstaltninger, f.eks. missionsbaserede FoU-projekter, eller foranstaltninger, hvor der ikke findes lignende tidligere ordninger, er udgiftsskønnene mindre detaljerede. Endelig er de anslåede samlede omkostninger i genopretnings- og resiliensplanen i overensstemmelse med princippet om omkostningseffektivitet og står mål med den forventede nationale økonomiske og sociale indvirkning. Beskyttelse af finansielle interesser (41)I overensstemmelse med artikel 19, stk. 3, litra j), og afsnit 2.10 i bilag V til forordning (EU) 2021/241 er de ordninger, der er foreslået i genopretnings- og resiliensplanen, tilstrækkelige (A-rating) til at forebygge, opdage og korrigere korruption, svig og interessekonflikter ved anvendelsen af midler ydet i henhold til nævnte forordning, og ordningerne forventes effektivt at forhindre dobbeltfinansiering inden for rammerne af nævnte forordning og andre EU-programmer. Dette berører ikke anvendelsen af andre instrumenter og værktøjer til at fremme og håndhæve overholdelsen af EU-retten, herunder til at forebygge, afsløre og korrigere korruption, svig og interessekonflikter og til at beskytte Unionens finanser i overensstemmelse med Europa-Parlamentets og Rådets forordning (EU, Euratom) 2020/2092. (42)Planen ledsages af tilfredsstillende gennemførelsesforanstaltninger, herunder omfattende sikkerhedsforanstaltninger hvad angår kontrol og revision. Finansministeriet bør bære det overordnede ansvar for gennemførelsen af planen og bør optræde på vegne af de øvrige ministerier i forbindelse med planens operationelle og administrative aspekter. Kontoret for Revision og Tilsyn i Finansministeriet er ansvarligt for at foretage kontrol med ministeriernes forvaltning af økonomiske midler og dokumentationen for opfyldelsen af mål og milepæle. (43)Det fremgår af den danske genopretnings- og resiliensplan, at der findes procedurer til at sikre overholdelse af gældende EU-ret og national ret i forbindelse med gennemførelsen af alle foranstaltninger. Alt i alt er kontrolsystemet og andre relevante ordninger, herunder til indsamling og tilrådighedsstillelse af oplysninger om endelige modtagere, tilstrækkelige til at forebygge, opdage og korrigere korruption, svig og interessekonflikter ved anvendelsen af midler ydet i henhold til forordning (EU) 2021/241 samt til at forhindre dobbeltfinansiering inden for rammerne af nævnte forordning og andre EU-programmer. Hver af de ni ansvarlige ressortministerier, der skal inddrages i gennemførelsen af komponenterne, bør udstede en forvaltningserklæring vedrørende genopretnings- og resiliensplanen, idet Kontoret for Revision og Tilsyn står for kontrol og tilsyn. (44)Systemet til intern kontrol, der er beskrevet i Danmarks genopretnings- og resiliensplan, er baseret på robuste processer og strukturer, hvor roller og ansvar er klart defineret, og der sikres en passende adskillelse af relevante kontrolfunktioner. Kontrolsystemet og andre relevante ordninger, herunder indsamling og tilrådighedsstillelse af data om endelige modtagere, er passende. Danmark oplyser at ville anvende ARACHNE-systemet som supplement til de nationale systemer hvad angår visse krav i planen. Sammenhæng (45)I overensstemmelse med artikel 19, stk. 3, litra k), og afsnit 2.11 i bilag V til forordning (EU) 2021/241 indeholder planen i høj grad (A-rating) foranstaltninger til gennemførelsen af reformer og offentlige investeringsprojekter, der repræsenterer sammenhængende tiltag. (46)Planen er kendetegnet ved en overordnet vision om at anvende genopretningen som løftestang til at fremskynde den grønne og den digitale omstilling, og der er stor sammenhæng mellem komponenterne og de individuelle foranstaltninger. Reformerne og investeringer i hver komponent er forenelige og gensidigt forstærkende, og der er synergier og komplementaritet mellem komponenterne. Ingen foreslåede foranstaltninger under en komponent er i modstrid med eller undergraver effektiviteten af de øvrige foranstaltninger, og der er ikke konstateret nogen uoverensstemmelser eller modstrid mellem forskellige komponenter. Ligestilling (47)Planen indeholder foranstaltninger, som forventes at hjælpe Danmark med at håndtere udfordringer relateret til ligestilling mellem kønnene og lige muligheder for alle. Disse omfatter foranstaltninger til at fremme brugen af digitale løsninger i sundhedssektoren, f.eks. videokonsultation, som ventes at støtte sårbare gruppers adgang til sundhedsydelser. Der træffes også foranstaltninger til at sikre, at kønsbalancen og mangfoldigheden i forskerholdene indgår i den overordnede vurdering af ansøgninger til ordningen for grøn forskning og udvikling. Disse ligestillingshensyn ventes også at blive integreret i udformningen af den nye digitaliseringsstrategi. Selvevaluering af sikkerheden (48)Der er ikke blevet foretaget en selvevaluering, idet Danmark ikke fandt det relevant, jf. artikel 18, stk. 4, litra g), i forordning (EU) 2021/241. Høringsproces (49)De indledende stadier af Danmarks plan var kendetegnet ved omfattende høringer af arbejdsmarkedets parter og erhvervsorganisationer, i overensstemmelse med de nationale retlige rammer. Interessenterne blev hørt inden for rammerne af såkaldte "genstartteams" og "klimapartnerskaber" i planens forberedende faser. De foreslåede tiltag fra genstartsteamsene og klimapartnerskaberne indgår i regeringens initiativer, som efterfølgende blev vedtaget i Folketinget. (50)Det forhold, at de foranstaltninger, der skal finansieres gennem forordning (EU) 2021/241, indgår i finansloven og i adskillige brede politiske forlig, navnlig den grønne skattereform og foranstaltningerne vedrørende bæredygtig vejtransport, har skabt stor synlighed omkring projekterne blandt den politisk interesserede bredere befolkning. Det fremgår af planen, at Danmark har en klar hensigt om at overholde kravet om kommunikation som fastsat i forordningen. (51)For at sikre, at de relevante aktører tager ejerskab til foranstaltningerne, er det vigtigt at inddrage alle berørte lokale myndigheder og interessenter, herunder arbejdsmarkedets parter, under hele gennemførelsen af de investeringer og reformer, der er indeholdt i planen. Medlemsstaterne bør sikre, at finansiering fra faciliteten kommunikeres og anerkendes gennem en finansieringserklæring. Positiv vurdering (52)Eftersom Kommissionens vurdering af Danmarks genopretnings- og resiliensplan er positiv, idet det konkluderes, at planen på tilfredsstillende vis opfylder vurderingskriterierne i forordning (EU) 2021/241, bør denne afgørelse i henhold til nævnte forordnings artikel 20, stk. 2, fastsætte, hvilke reformer og investeringsprojekter der er nødvendige for gennemførelsen af planen, de relevante milepæle, mål og indikatorer samt det beløb, der stilles til rådighed fra Unionen i form af ikketilbagebetalingspligtig finansiel støtte. Finansielt bidrag